**Satul meu**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin satul meu ce-l port de ani în gând

La fel cum se gătea în primăveri,

Mă furişez adesea ascultând

Bobocii alintaţi de-un soare blând

Cum se deschid de bucurie-n meri;

Cobor apoi pe râu, din deal, izvor,

Doar să clătesc în ape cristaline,

Stârnind mireasma pâinii din cuptor,

A morii piatră, ca să mă strecor

Prin lanul verde, crud, iarăşi în mine;

Ieri dimineaţă roua m-a trezit

Când îmbăia de zor o ciocârlie,

Dormeam pe câmp trifoi proaspăt cosit,

Însă un nor spre casă m-a gonit

Şi cât de-aproape-am fost atunci de glie;

Iar ca s-ajung mai repede în sat,

Într-a fântânii roată m-am rotit

Şi-n stropi căzuţi de ploaie m-am uscat

Pe lutul prispei ce l-am încălţat

Când prima oară-n viaţă am păşit;

Dar astăzi, între Lună şi-ntre Soare,

Mă legăn în clopotniţa bătrână

Vestind în bronz de clopot sărbătoare:

E vineri, este “Vinerea cea mare ”

Când cuiu-a sângerat în a Lui mână;

De Paşti însă, voi fi lângă Isus,

Din ochii Lui să mă aprind lumină,

Să ard încă un an pe unde-s dus,

Rugându-L să mă ia acolo sus

Când lacrimile cerii-mi se termină,

Acolo unde dorul nu mai doare

Şi lanul cântă doinele la nai,

Acolo unde dragostea izvoare

Şi merii mei se bucură în floare,

În satul ce e gura mea de rai.

Valeriu Cercel